CELEX: 32013D0456
Language: mt
Date: 2013-07-22 00:00:00
Title: 2013/456/UE: Deċiżjoni tal-Kunsill tat- 22 ta’ Lulju 2013 li temenda d-Deċiżjoni 97/836/KE bil-għan tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati u/jew ikunu użati ma’ vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet ( “Ftehim Rivedut tal-1958” )

14.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 245/25
            
         DEĊIŻJONI TAL-KUNSILL
   tat-22 ta’ Lulju 2013
   li temenda d-Deċiżjoni 97/836/KE bil-għan tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati u/jew ikunu użati ma’ vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet (“Ftehim Rivedut tal-1958”)
   (2013/456/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) tiegħu, flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:
   
               (1)
            
            
               Bid-Deċiżjoni tal-Kunsill 97/836/KE (1), l-Unjoni aderixxiet mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati u/jew ikunu użati ma’ vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet (“Ftehim Rivedut tal-1958”).
            
         
               (2)
            
            
               Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (2) issostitwiet is-sistemi ta’ approvazzjoni tal-Istati Membri bi proċedura ta’ approvazzjoni tal-Unjoni, li stabbilixxiet qafas armonizzat li jinkludi d-dispożizzjonijiet amministrattivi u r-rekwiżiti tekniċi ġenerali għall-vetturi l-ġodda kollha, is-sistemi, il-komponenti u l-unitajiet tekniċi separati. Dik id-Direttiva inkorporat ir-Regolamenti tal-UNECE fis-sistema tal-UE għall-approvazzjoni tat-tip tal-vetturi, jew bħala rekwiżiti għall-approvazzjoni tat-tip jew bħala alternattivi għal-leġislazzjoni tal-UE. Minn meta ġiet adottata d-Direttiva 2007/46/KE, ir-Regolamenti tal-UNECE qed jiġu inkorporati dejjem aktar fil-leġislazzjoni tal-Unjoni fil-qafas tal-approvazzjoni tat-tip tal-vetturi fl-UE.
            
         
               (3)
            
            
               Bidliet għat-Trattati li fuqhom hija bbażata l-Unjoni seħħew wara l-adozzjoni tad-Deċiżjoni 97/836/KE. It-Trattat dwar il-Funzjonament tal-Unjoni Ewropea biddel sostanzjalment il-proċedura li għandha tiġi segwita għall-konklużjoni tal-ftehimiet bejn l-Unjoni u l-organizzazzjonijiet internazzjonali, u b’hekk kien meħtieġ li d-Deċiżjoni 97/836/KE tiġi adattata għall-proċeduri l-ġodda.
            
         
               (4)
            
            
               Il-proċedura biex tiġi stabbilita l-pożizzjoni li għandha tiġi adottata f’isem l-Unjoni fin-Nazzjonijiet Uniti fir-rigward tal-adozzjoni tar-Regolamenti tal-UNECE jew l-emendi għar-Regolamenti tal-UNECE għandha tiġi adattata għall-proċeduri l-ġodda stabbiliti fl-Artikolu 218(9) tat-Trattat dwar il-Funzjonament tal-Unjoni Ewropea.
            
         
               (5)
            
            
               L-istess proċedura għandha tiġi segwita wkoll meta l-Unjoni tiddeċiedi li tapplika r-Regolamenti tal-UNECE li magħhom ma aderixxietx fil-mument tal-adeżjoni tagħha mal-Ftehim Rivedut, jew tiddeċiedi li ma tkomplix tapplika Regolament tal-UNECE li hija tkun aċċettat qabel.
            
         
               (6)
            
            
               Huwa xieraq li l-proċedura biex jiġu adottati l-emendi proposti għall-Ftehim Rivedut sottomessi mill-Unjoni, kif ukoll id-deċiżjoni dwar jekk titqajjimx oġġezzjoni għal emenda proposta, tkun l-istess bħall-proċedura għall-adeżjoni ma’ ftehimiet internazzjonali.
            
         
               (7)
            
            
               Għaldaqstant, id-Deċiżjoni 97/836/KE għandha tiġi emendata skont dan,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni tal-Kunsill 97/836/KE hija b’dan emendata kif ġej:
   
               (1)
            
            
               Il-paragrafi 2 u 3 tal-Artikolu 3 huma sostitwiti b’dan li ġej:
               “2.   Skont l-Artikolu 1(6) tal-Ftehim Rivedut, l-Unjoni tista’, b’konformità mal-proċedura stabbilita fl-Artikolu 218(9) tat-Trattat dwar il-Funzjonament tal-Unjoni Ewropea (TFUE), tiddeċiedi li ma tkomplix tapplika Regolament UNECE li hija tkun aċċettat qabel.
               3.   Skont l-Artikolu 1(7) tal-Ftehim Rivedut, l-Unjoni tista’, b’konformità mal-proċedura stabbilita fl-Artikolu 218(9) tat-TFUE, tiddeċiedi li tapplika Regolament wieħed, ftit Regolamenti jew ir-Regolamenti kollha tal-UNECE li magħhom ma aderixxietx fil-mument tal-adeżjoni tagħha mal-Ftehim Rivedut.”.
            
         
               (2)
            
            
               L-Artikolu 4 huwa b’dan emendat kif ġej:
               
                           (a)
                        
                        
                           Il-paragrafu 2 huwa sostitwit b’dan li ġej:
                           “2.   L-Unjoni għandha tivvota favur l-adozzjoni ta’ kwalunkwe Regolament tal-UNECE jew abbozz tal-emenda għal Regolament tal-UNECE fejn l-abbozz ikun ġie approvat b’konformità mal-proċedura stabbilita fl-Artikolu 218(9) tat-TFUE.”;
                        
                     
                           (b)
                        
                        
                           Il-paragrafu 4 huwa mħassar. Ir-referenzi għall-Artikolu 4(4) fid-Direttiva 2007/46/KE u r-Regolament (KE) Nru 661/2009 tal-Parlament Ewropew u tal-Kunsill (3) għandhom jitqiesu bħala referenzi għall-Artikolu 4(2).
                        
                     
         
               (3)
            
            
               L-Artikolu 5 huwa sostitwit b’dan li ġej:
               “Artikolu 5
               1.   L-emendi proposti għall-Ftehim Rivedut ippreżentati lill-Partijiet Kontratenti f’isem l-Unjoni għandhom jiġu adottati b’konformità mal-proċedura stabbilita fl-Artikolu 218(6)(a) tat-TFUE.
               2.   Id-deċizjoni dwar jekk titqajjimx oġġezzjoni jew le għal emenda proposta għall-Ftehim Rivedut ippreżentata minn Parti Kontraenti oħra għandha tittieħed b’konformità mal-proċedura stabbilita fl-Artikolu 218(6)(a) tat-TFEU.
               Fejn dik il-proċedura ma ġietx ikkompletata ġimgħa qabel l-iskadenza tal-limitu ta’ żmien previst fl-Artikolu 13(2) tal-Ftehim Rivedut, l-Unjoni għandha tiddikjara oġġezzjoni għall-emenda qabel ma jiskadi dak il-limitu ta’ żmien.”.
            
         
               (4)
            
            
               L-Anness III huwa b’dan emendat kif ġej:
               
                           (a)
                        
                        
                           Il-punt 1 huwa emendat kif ġej:
                           
                                       (i)
                                    
                                    
                                       L-ewwel paragrafu huwa sostitwit b’dan li ġej:
                                       “Il-kontribut tal-Unjoni fir-rigward tal-prijoritajiet tal-programm ta’ ħidma għandu jiġi stabbilit kif xieraq b’konformità mal-proċedura stabbilita fl-Artikoli 218(3) u (4) tat-TFEU flimkien mal-Artikolu 207(2) tat-TFUE.”;
                                    
                                 
                                       (ii)
                                    
                                    
                                       Fit-tielet paragrafu, l-ewwel sentenza hija sostitwita b’dan li ġej:
                                       “Wara din il-fażi ta’ tħejjija, il-Kummissjoni għandha tirrappreżenta lill-Unjoni fil-Kumitat Amministrattiv kif stabbilit mill-Artikolu 1 tal-Ftehim Rivedut bħala kelliem għall-Unjoni, b’konformità mal-Artikolu 207 tat-TFUE.”.
                                    
                                 
                     
                           (b)
                        
                        
                           Fil-punt 2, it-tieni sentenza tat-tieni subparagrafu hija sostitwita b’dan li ġej:
                           “Għal dan il-għan il-Kummissjoni għandha tippreżenta l-proposta tagħha hekk kif jiġu pprovduti l-komponenti essenzjali kollha tal-abbozz tar-Regolament tal-UNECE.”.
                        
                     
         Artikolu 2
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
   
      Magħmul fi Brussell, it-22 ta’ Lulju 2013.
      
         
            Għall-Kunsill
         
         
            Il-President
         
         C. ASHTON
      
   
   
      (1)  ĠU L 346, 17.12.1997, p. 78.
   
      (2)  ĠU L 263, 9.10.2007, p. 1.
   
      (3)  ĠU L 200, 31.7.2009, p. 1.